Wezîfeyê hemşaredaranê bajarekê Awiskî yê qezaya Qûbînî ya Êlihî Hatîce Taş û Osman Karabulutî ame xespkerdene. Herinda înan de Qaymeqamê Qûbînî Sînan Aşçi sey qeyûmî ame cakerdene. Cigêrayîşê banê şaredarîye de xeylêk ewraqî ameyî destsernayene.
Hemşaredarê Hatîce Taş  û endamanê meclîsê şaredarîye zî tede şar semedê protestoyî verê barîqatê polîsan de vindert. Kîtleyî semedê eşkerayîye hemşaredarê Êlihî  Songul Korkmaz û Mehmet Demîr û îdarekarê HDPyî pawitî. Seba ke destûr înan nêdîya  ke bikewê Qûbînî ê peyser agêrayî. Grûba verê Şaredarîya Awiskî eşkerayêk daye. Hemşaredare Hatîce Taş hêrsê xo ard ziwan û vat ma do şarê xo bipawê. Taşe vist vîrî ke ê bi rayanê zêdan vîjnayîşê 31ê adare de ser kewtî û vat la şaredarîye ameye destsernayene û îradeyê şarî ame xespkerdene. Ma do rixmê heme hêrişan milê xo verê hêrişkaran çewt nêkerê.
